Rũgano rwa 53: Mwĩhĩtwa wa Jefitha
Ũrĩ wehĩta na thutha ũcio ũkĩona hinya kũhingia? Mũndũ ũyũ ũrĩ mbica-inĩ ĩno-rĩ, nĩekire ũguo na nĩkĩo aroneka arĩ na kĩeha mũno. Jefitha aarĩ mũtuithania cira njamba ya Isiraeli.
Jefitha aatũũrire ihinda-inĩ Aisiraeli maatigĩte gũthathaiya Jehova. Rĩu ningĩ mareka maũndũ moru. Nĩ ũndũ ũcio Jehova akĩrekereria andũ a Amoni mamanyariire. Ũndũ ũyũ ũgĩtũma Aisiraeli makaĩre Jehova makiuga ũũ: ‘Nĩtwĩhĩtie. Twagũthaitha ũtũhonokie!’
Andũ acio makĩĩrira nĩ ũndũ wa maũndũ marĩa moru mekĩĩte. Monanirie atĩ nĩmaherete na ũndũ wa gũcoka gũthathaiya Jehova rĩngĩ. Jehova akĩmateithia o rĩngĩ.
Jefitha aathuurirũo nĩ andũ nĩ guo ahũũrane na andũ oru a Amoni. Jefitha endaga mũno makĩria Jehova amũteithĩrĩrie mbaara-inĩ. Nĩ ũndũ ũcio akĩĩhĩtĩra Jehova ũũ: ‘Ũngĩkorũo nĩũkũrekereria ciana cia Amoni ũcineane moko-inĩ makwa, kĩrĩa gĩothe gĩkandũnga thome kiumĩte na gwakwa mũciĩ nĩ ũndũ wa ũhootani-rĩ, nĩngakũhee.’
Jehova nĩathikĩrĩirie mwĩhĩtwa wa Jefitha, na akĩmũteithĩrĩria kũhootana. Jefitha aacoka mũciĩ-rĩ, nĩ ũũĩ nũũ warĩ wa mbere kũmũtũnga? Nĩ mwarĩ, ũrĩa warĩ wa mũmwe. Jefitha akĩanĩrĩra ũũ: ‘Ĩiya, mwarĩ wakwa-ĩ! Kaĩ nĩ wandehera kĩeha-ĩ! Nĩndumũrĩire Jehova kanua gakwa na ndingĩhota kwĩricũkwo.’
Rĩrĩa mwarĩ wa Jefitha aamenyire ũhoro wa mwĩhĩtwa ũcio, o nake akĩamba kũnyitwo nĩ kĩeha. Tondũ rĩu no mũhaka atigane na ithe na arata ake. Rĩu aahũthĩrire ũtũũro wake wothe agĩtungata thĩinĩ wa hekarũ ya Jehova kũu Shilo. Rĩu akĩĩra ithe atĩrĩ-rĩ: ‘Kuona atĩ nĩwatumũrĩire Jehova kanua gaku-rĩ, no mũhaka ũũhingie.’
Kwoguo mwarĩ wa Jefitha agĩthiĩ Shilo, na akĩhũthĩra ũtũũro wake wothe agĩtungatĩra Jehova hekarũ-inĩ yake. Mĩthenya ĩna o mwaka airĩtu a Isiraeli maathiaga kũmũcerera, na magakenanĩra hamwe. Andũ nĩmeendete mwarĩ wa Jefitha tondũ aarĩ ndungata njega ya Jehova.
Atiirĩrĩri 10:6-18; 11:1-40.
Ciũria
- Jefitha nũũ, na aatũũraga ihinda rĩrĩkũ?
- Jefitha eehĩtĩire Jehova ũndũ ũrĩkũ?
- Jefitha aanyitirũo nĩ kĩeha nĩkĩ rĩrĩa aacokire mũciĩ ahotete Aamoni?
- Mwarĩ wa Jefitha oigire atĩa aarĩkia kũmenya mwĩhĩtwa wa ithe?
- Andũ meendete mwarĩ wa Jefitha nĩkĩ?
Ciũria ingĩ
- Thoma Atiirĩrĩri 10:6-18.
Nĩ mũkaana ũrĩkũ twagĩrĩirũo kũrũmia kuumana na rũgano rwa Isiraeli rwa kwaga gwathĩkĩra Jehova? (Atiir. 10:6, 15, 16; Rom. 15:4; Kũg. 2:10)
- Thoma Atiirĩrĩri 11:1-11, 29-40.
Tũmenyaga atĩa atĩ rĩrĩa Jefitha aarutire mwarĩ arĩ ta “ihaki rĩa njino” gũtionanirie atĩ atuĩke wa gũcinwo e ta igongona rĩa njino? (Atiir. 11:31; Alaw. 16:24; Gũcok. 18:10, 12)
Nĩ na njĩra ĩrĩkũ Jefitha aaheanire mwarĩ arĩ ta igongona?
Tũngĩĩruta atĩa kuumania na woni wa Jefitha ũndũ wĩgiĩ mwĩhĩtwa wake he Jehova? (Atiir. 11:35, 39; Koh. 5:4, 5; Mat. 16:24)
Mwarĩ wa Jefitha aheanĩte ngerekano ĩrĩkũ njega he Akristiano ethĩ gũtua ũtungati wa hĩndĩ ciothe wĩra wao wa gũtũũra? (Atiir. 11:36; Mat. 6:33; Filip. 3:8)
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn